වරකාපොළ පොලිසියේ සැරයන්වරුන් දෙදෙනකු වෙඩි තබා ඝාතනය කර තවත් දෙදෙනකුට බරපතළ තුවාල සිදුකිරීමේ සිද්ධියේ සැකකරුවන්ගෙන් හය දෙනෙක් ඊයේ දහවල් වන විට පොලිස් හා හමුදා වෙඩි ප්‍රහාරවලින් මරුමුවට පත්ව සිටියහ.වරකාපොළ නගරයේ උකස් බඩු වෙළෙඳ සැලකින් පසුගිය සිකුරාදා (10) සවස රන් ආභරණ කොල්ලකා පලා යද්දී එය ලුහුබැඳ ගිය පොලිස් නිලධාරීන්ට මේ සැකකාර පිරිස වෙඩි තබා තිබිණි.කොල්ලයට පැමිණි තවත් සැකකරුවන් දෙදෙනකු අත්අඩංගුවට ගැනීම සඳහා අඹේපුස්ස කොස්කැලේ ප්‍රදේශයේ ඊයේ සවස් වන විටත් යුද හමුදාව සහ පොලිසිය ඒකාබද්ධව මෙහෙයුමක් ක්‍රියාත්මක වෙමින් පැවතිණි.මියගිය සැකකරුවන්ගෙන් දෙදෙනකු යුද හමුදාවෙන් පැනගිය සෙබළු වන අතර තවත් අයකු පොලීසියෙන් පැනගිය අයකු බවට පොලීසිය හඳුනාගෙන තිබේ.මියගිය සැකකරුවන් වන්නේ දොඩන්දූව හීන්කෙන්ද පදිංචි ලලිත් වසන්ත කුමාර, මහනුවර අඹලියද්ද මහකුඹුරේගෙදර පදිංචි එම්. ඩී. සුමනරත්න, හංවැල්ල සුදුවැල්ලේ පදිංචි ඒ. ඒ. රංජිත් කුමාර, ගණේමුල්ල බොල්ලත පදිංචි එම්. කේ. ළහිරු අනුරුද්ධ, ගම්පොළ අම්බුළුවාව මීතලාව පදිංචි එම්. ඩී. සංජීව පුෂ්පකුමාර යන අයයි.සිකුරාදා සවස කොල්ලය සිදුකර සැකකරුවන් ඩොල්පින් වර්ගයේ වෑන් රථයකින් පලා යද්දී ක්ෂණිකව ක්‍රියාත්මක වූ වරකාපොළ පොලීසියේ නිලධාරීන් කණ්ඩායමක් මෝටර් රථයකින් සැකකරුවන්ගේ වෑන්රථය ලුහුබැඳ යද්දී වරකාපොළ, අඹේපුස්ස දේවාල පාරේදී ඇති වූ වෙඩි හුවමාරුවේ දී සැරයන්වරුන් දෙදෙනකු වූ ගලිගමුව අටාල පදිංචි බණ්ඩාර හා ;බලිගල බෝදාව පදිංචි රත්නායක මහත්වරු මරණයට පත්වූහ.